চোট, বিশ্বকাপ ফাইনালে হার, বার্সেলোনায় কোচের সঙ্গে মনোমালিন্য। এত সমস্যা, কাঁটা। লিওনেল মেসির বাঁ পায়ের জাদুতে তবু মুগ্ধ বিশ্বফুটবল। ফের ব্যালন ডি’ওর জিতলেন তিনি।
এর আগে সোমবার জুরিখে ব্যালন ডি’ওর মঞ্চে দাঁড়িয়ে লিওনেল মেসি জানিয়ে দেন, গত বছরের পুনরাবৃত্তি এবারও চান তিনি। মেসি বলেছেন, ‘‘আবারও এই অনুষ্ঠানে আসতে পেরে আমি খুশি। ব্যাপারটা আমার কাছে এবার অনেক বেশি গুরুত্বপূর্ণ।’’ যোগ করেছেন, ‘‘গত বছরের স্বপ্নের অভিযান আমি এখনও ভুলতে পারিনি। পাঁচটি ট্রফি জিতে বছর শেষ করার মতো তৃপ্তি আর কিছু হতে পারে না। কিন্তু সেখানেই থেমে থাকার উপায় নেই। নিজেদের ফুটবলকে আরও উন্নত করে এবারও সেই সুন্দর মুহূর্তকে ফিরিয়ে আনতেই হবে আমাদের।’’ তবে মেসি আরও একবার মনে করিয়ে দিয়েছেন, ব্যক্তিগত সাফল্য তাঁকে সেভাবে প্রভাবিত করে না। তার চেয়ে অনেক বেশি আনন্দিত হন তাঁর প্রিয় ক্লাব বার্সেলোনা সফল হলে। মেসির মন্তব্য, ‘‘ব্যক্তিগত সাফল্যের গণ্ডি সীমাবদ্ধ। কিন্তু দলগত সাফল্যের অন্য একটা আনন্দ রয়েছে। যে কঠিন সময় পেরিয়ে বার্সেলোনা আবার নিজের জায়গা ফিরে পেয়েছে, সেটা আমাকে সবচেয়ে তৃপ্তি দিয়েছে। আমি বার্সেলোনার সতীর্থদের নিয়ে গর্বিত।’’ 


বৃষ্টিকে উপেক্ষা করে সোমবার দুপুর থেকে জুরিখ বিমানবন্দরের সামনে অধীর প্রতীক্ষা নিয়ে দাঁড়িয়ে থাকা সমর্থকরা যেন দুই শিবিরে বিভক্ত হয়ে গিয়েছিলেন! একদিকে লিওনেল মেসির জার্সি এবং বিশাল কাট-আউট নিয়ে ভক্তরা মুহুর্মুহু জয়ধ্বনি দিচ্ছিলেন বার্সেলোনা মহাতারকার। উল্টোদিকের শিবিরে নায়ক সেই ক্রিশ্চিয়ানো রোনাল্ডো। স্প্যানিশ সংবাদমাধ্যম জানাচ্ছে, ভক্তদের সেই উন্মাদনা সামাল দিতে রীতিমতো নাজেহাল হয়ে পড়ে বিশাল পুলিশবাহিনীও। যা নিয়ে সাংবাদিক সম্মেলনে রিয়াল মাদ্রিদ তারকা ক্রিশ্চিয়ানো রোনাল্ডো বলেছেন, ‘‘সমর্থকদের এই উচ্ছ্বাস আমাকে প্রত্যেক মুহূর্তে চাঙ্গা করে তোলে। এটা এমনই এক পুরস্কার যা অর্জন করার জন্য পুরো একটা বছর ধরে নিরলস পরিশ্রম করতে হয়। আমি ফুটবল ছাড়া অন্য কিছু ভালবাসি না। ট্রফি পাওয়া বা না পাওয়ার সঙ্গে আমার পরিশ্রমের কোনও যোগ নেই। আমি আগের মতোই লক্ষ্যে স্থির থাকব।’’ কিন্তু তার পরেও বার্সা তারকার শ্রেষ্ঠত্ব স্বীকার করে নিয়েছেন রোনাল্ডো। তিনি বলেছেন, ‘‘মেসির বাঁ পা’টা অসাধারণ। আমিও ওইরকম একটা বাঁ পা পেলে ধন্য হতাম!’’
মাঠে তাঁর সঙ্গে প্রতিদ্বন্দ্বিতা আগের মতো থাকলেও রিয়াল তারকার সঙ্গে সহমত প্রকাশ করেছেন মেসিও। তিনি বলেছেন, ‘‘ক্রিশ্চিয়ানোর বক্তব্যের সঙ্গে আমিও একমত। আমরা কিন্তু প্রতি মুহূর্তে নিজেদের উন্নত এবং আরও তীক্ষ্ণ করে তোলার চেষ্টা চালিয়ে যাই। ২০১৫ সালের অবিশ্বাস্য সাফল্যের পিছনে সেই পরিশ্রমের এক বিশাল ভূমিকা ছিল।’’ 
নেমার দ্য সিলভা স্যান্টোস জুনিয়র বলেছেন, ‘‘মেসি এবং রোনাল্ডোর সঙ্গে এই মঞ্চে থাকাটাই আমার কাছে গর্বের।’’